b"\n_START_ARTICLE_\nKari Tuomisaari\n_START_PARAGRAPH_\nKari Kustaa Tuomisaari (s. 16. huhtikuuta 1934 Helsinki) on suomalainen iskelm\xc3\xa4musiikin sanoittaja, s\xc3\xa4velt\xc3\xa4j\xc3\xa4 ja muusikko. H\xc3\xa4nen laaja tuotantonsa kattaa toistatuhatta sanoitusta ja s\xc3\xa4vellyst\xc3\xa4 levytyksin\xc3\xa4 ja kertaluonteisina tuotantoina radioon, television ja ravintolashow'hin.\n_START_SECTION_\nTausta\n_START_PARAGRAPH_\nTuomisaari asui muun muassa Malm\xc3\xb6ss\xc3\xa4 sotalapsena 1943\xe2\x80\x931944 ja sittemmin Haminassa ja Varkaudessa. H\xc3\xa4n oli Jaakko Salon koulukavereita ja tuli ylioppilaaksi v\xc3\xa4h\xc3\xa4n t\xc3\xa4m\xc3\xa4n j\xc3\xa4lkeen Varkauden yhteislyseosta. Ekonomiksi Helsingin kauppakorkeakoulusta h\xc3\xa4n valmistui 1955. Nuorena h\xc3\xa4n soitti mandoliinia, kitaraa ja pianoa.\n_START_SECTION_\nUra\n_START_PARAGRAPH_\nTuomisaari aloitti sanoituksien tekemisen 1940-luvun lopulla kirjoittamalla omia lauluja. H\xc3\xa4nen varsinainen sanoitusuransa alkoi 1956 h\xc3\xa4nen voitettuaan Musiikki-Fazerin sanoituskilpailun teksteill\xc3\xa4\xc3\xa4n Malaguena ja Hyv\xc3\xa4illen, P\xc3\xa4rre F\xc3\xb6rarsin ja Maynie Sir\xc3\xa9nin esitt\xc3\xa4min\xc3\xa4. Jo t\xc3\xa4t\xc3\xa4 ennen h\xc3\xa4n oli ollut my\xc3\xb6s suosittu esiintyj\xc3\xa4 Heikki Malmbergin tanssiyhtyeen laulusolistina ja voittanut muun muassa Iskelm\xc3\xa4kuningas-tittelin 1955. Omia laululevytyksi\xc3\xa4 h\xc3\xa4nell\xc3\xa4 on kuitenkin vain Scandia-yhti\xc3\xb6lle 1966 tehty single Yksin-laulu / Kysymyst\xc3\xa4 kaksi._NEWLINE_Sanoituskilpailun voitto avasi tien ammattimaiseksi sanoittajaksi ja s\xc3\xa4velt\xc3\xa4j\xc3\xa4ksi. Muun muassa kielitaitonsa ansiosta h\xc3\xa4n profiloitui pian k\xc3\xa4\xc3\xa4nn\xc3\xb6stekstien tekij\xc3\xa4n\xc3\xa4. Ensimm\xc3\xa4isi\xc3\xa4 levytettyj\xc3\xa4 suomennoksia olivat Olavi Virran Zambezi sek\xc3\xa4 P\xc3\xa4rre F\xc3\xb6rarsin ja Vieno Kekkosen duetto Kaksi unista ihmist\xc3\xa4 (Two Sleepy People). 1960-luvun alussa h\xc3\xa4n siirtyi Scandia-yhti\xc3\xb6n palkkalistoille ja ty\xc3\xb6tahti oli tiivis. Vuonna 1962 syntyi h\xc3\xa4nen menestyksekk\xc3\xa4in s\xc3\xa4vellyksens\xc3\xa4 Tipi-tii, Marion Rungin esitt\xc3\xa4m\xc3\xa4 Suomen edustuskappale Euroviisuissa. Laulu sijoittui seitsem\xc3\xa4nneksi, ja siit\xc3\xa4 tuli yksi suosituimpia suomalaisia iskelmi\xc3\xa4 kautta aikojen. _NEWLINE_1960-luvun j\xc3\xa4lkeen Tuomisaaren s\xc3\xa4vellys- ja sanoitustoiminta j\xc3\xa4i sivutoimiseksi h\xc3\xa4nen keskittyess\xc3\xa4\xc3\xa4n p\xc3\xa4iv\xc3\xa4ty\xc3\xb6h\xc3\xb6n viestint\xc3\xa4alalla, muun muassa AGAn ja W\xc3\xa4rtsil\xc3\xa4n tiedotusp\xc3\xa4\xc3\xa4llikk\xc3\xb6n\xc3\xa4 sek\xc3\xa4 oman videotuotantoyrityksens\xc3\xa4 parissa. H\xc3\xa4n tuotti yrityksens\xc3\xa4 kautta dokumentteja muun muassa Toivo K\xc3\xa4rjest\xc3\xa4, Harry Bergstr\xc3\xb6mist\xc3\xa4, Georg Malmstenista ja Rauno Lehtisest\xc3\xa4._NEWLINE_H\xc3\xa4n kuitenkin jatkoi muun muassa partio- ja tunnuslaulujen sek\xc3\xa4 lastenlaulujen tekemist\xc3\xa4. Esimerkiksi Katri Helenan levytykset Puuhevonen ja Kakarakestit sek\xc3\xa4 Mari Laurilan levytt\xc3\xa4m\xc3\xa4 suomennos Peppi Pitk\xc3\xa4tossu ovat per\xc3\xa4isin Tuomisaaren kyn\xc3\xa4st\xc3\xa4. H\xc3\xa4nen yhti\xc3\xb6ns\xc3\xa4 julkaisi viisi nuottivihkoa kattavan sarjan Lauluja kaikenik\xc3\xa4isille h\xc3\xa4nen omia s\xc3\xa4vellyksi\xc3\xa4\xc3\xa4n._NEWLINE_Vuonna 1997 h\xc3\xa4nen sanoittamansa, Reino Markkulan s\xc3\xa4velt\xc3\xa4m\xc3\xa4 ja Eino Gr\xc3\xb6nin esitt\xc3\xa4m\xc3\xa4 laulu V\xc3\xa4hemm\xc3\xa4n kiirett\xc3\xa4, enemm\xc3\xa4n aikaa voitti Syksyn S\xc3\xa4vel -laulukilpailun ja nosti h\xc3\xa4net uudelleen esiin. Parhaana s\xc3\xa4vellyksen\xc3\xa4\xc3\xa4n h\xc3\xa4n pit\xc3\xa4\xc3\xa4 itse Four Catsin levytt\xc3\xa4m\xc3\xa4\xc3\xa4 Mulla on muistoja liikaa -foksia, mik\xc3\xa4 valittiinkin edustamaan h\xc3\xa4nen tuotantoaan Elvis Ry:n 50-vuotisjuhlakonsertissa 2004._NEWLINE_Edell\xc3\xa4 mainittujen artistien lis\xc3\xa4ksi Tuomisaaren teoksia ovat levytt\xc3\xa4neet muun muassa Carola, Danny, Kirka, Brita Koivunen, Pirkko Mannola, Jussi Raittinen ja Reijo Taipale. H\xc3\xa4n on my\xc3\xb6s kirjoittanut useita kertak\xc3\xa4ytt\xc3\xb6iseksi tarkoitettuja teoksia radioon ja televisioon sek\xc3\xa4 tehnyt k\xc3\xa4sikirjoituksen Arthur Fuhrmannin L\xc3\xb6ssi-musikaaliin._NEWLINE_Tuomisaari on my\xc3\xb6s toiminut aktiivisesti viihdemusiikkialan j\xc3\xa4rjest\xc3\xb6iss\xc3\xa4, kuten Elvis Ry:n johtokunnan j\xc3\xa4senen\xc3\xa4 1971\xe2\x80\x931979 sek\xc3\xa4 Teoston johtokunnassa sanoittajien edustajana 1970\xe2\x80\x931980. H\xc3\xa4n on Elvis Ry:n kunniaj\xc3\xa4sen ja korostanut usein lauluntekij\xc3\xb6iden merkityst\xc3\xa4 viihdemusiikin saralla, mik\xc3\xa4 h\xc3\xa4nen mukaansa liian usein unohdetaan musiikkitoimittajien keskittyess\xc3\xa4 vain esitt\xc3\xa4jiin._NEWLINE_Muutamassa suomennoksessaan ja esiintyess\xc3\xa4\xc3\xa4n laulusolistina Fennia-ravintolassa Tuomisaari on k\xc3\xa4ytt\xc3\xa4nyt my\xc3\xb6s salanime\xc3\xa4 \xe2\x80\x9dTommy Tuomas\xe2\x80\x9d._NEWLINE_Tuomisaarelle  my\xc3\xb6nnettiin Kullervo Linna -palkinto vuonna 2010.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKari Tuomisaaren puoliso on ollut 26:nnesta kes\xc3\xa4kuuta 1955 l\xc3\xa4htien Tarja o.s. Ovaskainen."